এশিয়া অলিম্পিক কাউন্সিল
এশিয়া অলিম্পিক কাউন্সিল বা ওসিএ (ইংরেজি: Olympic Council of Asia (OCA)) এশিয়া মহাদেশে অনুষ্ঠিত বহু ক্রীড়া প্রতিযোগিতাসমূহের সর্বোচ্চ ক্রীড়া পরিচালনাকারী সংস্থা। ১৯৮২ সালে এটি প্রতিষ্ঠিত হয়। এশিয়ার বিভিন্ন দেশের ৪৫টি জাতীয় অলিম্পিক কমিটি সংস্থাটির বর্তমান সদস্য। তন্মধ্যে জাপান ও ফিলিপাইনের অলিম্পিক কমিটি প্রাচীন সদস্যরূপে ১৯১১ সালে আন্তর্জাতিক অলিম্পিক কমিটি (আইওসি) কর্তৃক স্বীকৃত। ২০০৩ সালে নবীনতম সদস্য হিসেবে পূর্ব তিমুর এশিয়া অলিম্পিক কাউন্সিলে যোগ দেয়। কুয়েতের রাজধানী কুয়েত সিটিতে এশিয়া অলিম্পিক কাউন্সিলের সদর দফতর অবস্থিত। এর বর্তমান সভাপতি হিসেবে রয়েছেন কুয়েতের বিশিষ্ট রাজনীতিবিদ ও আন্তর্জাতিক অলিম্পিক কমিটির বর্তমান সদস্য শেখ ফাহাদ আল-সাবাহ।